பல்கலைக்கழகப் படிப்பு முடித்ததிலிருந்து ஒரே அரசாங்க இலாகாவில் எட்டு வருடங்களுக்கு எவ்வித பதவி உயர்வோ இடமாற்றமோ இல்லாமல் ஒட்டியிருந்த அப்பாவிடம் உச்சி வெயிலில் கண்களை அகலத் திறந்தபடி கட்டட பிரகாரத்தில் அமர்ந்திருக்கும் ஆந்தையின் சாயல் இருந்தது. அதற்கு மாறாக, பணியிடத்திலிருந்து பணியிடம் மாறிய சித்தப்பா கண்கள் குறுக்கி மூக்கின் நுனி அதிர உடல் ரோமங்களின் வாளிப்புப் பளபளக்கப் பத்திரமாகக் கிளை பிடித்துக் கிளை ஏறும் காட்டுப்பூனை. சித்தியோ பயம் என்றாலும் காமம் என்றாலும் கீ,கீ என்று அதே குரலில் கத்தும் கிளி. அம்மா எதற்கும் அசைந்து கொடுக்காமல் மௌனத்தில் ஆழ்ந்திருக்கும் காட்டு மரம். அம்மாவின் அகலமான கனாத தும்பும் கண்களும் உயரமும், கட்டான உடல் அமைப்பும், பளீரென்ற சிரிப்பும் மாலோலனுக்கு வாய்த்திருந்தன.